Adriaanse se 'Laastes' Sondag op kykNET te sien | Netwerk24
Adriaanse se 'Laastes' Sondag op kykNET te sien
Deur AJ Opperman 23 April 2021 09:00
Laastes, die kykNET-fliek wat handel oor vier tieners wat na 'n matriekafskeid gaan, het byna vanself by die draaiboekskrywer en regisseur Beer Adriaanse opgedaag.
"Daardie tydperk van 'n mens se lewe . . . Alles is so heightened. Soveel is tasbaar aan daardie gevoel. Jy is nog so vormbaar. Ek het aan my eie matriekafskeid gedink. Jy weet, daardie cautionary tales – dinge wat dalk die verkeerde weg is om te volg. Iets van ouvroustories tot ware Huisgenoot-verhale. Sommige mense vang dom goed aan."
Carla Smith in 'Laastes'. Foto: kykNET
Adriaanse se aanvanklike konsep was vriende by 'n huis.
Anders as met baie van sy ander werk het hy vinnig aan die draaiboek geskryf en dit is in Januarie verfilm.
"Dis 'n oomblik in tyd. Daar is so 'n oorvloed van oorsese prom movies, maar plaaslik doen ons dit anders. Ons moet dit vertel."
Carla Smith, Melissa Pretorius, Conradie van Heerden en Hendrik Nieuwoudt vertolk vier tieners wat na hul matriekafskeid gaan.
Smith sing sonder begeleiding die liedjie wat in dié fliek se lokprent gebruik word, maar ook in 'n toneel voorkom.
Hendrik Nieuwoudt, Melissa Pretorius en Conradie van Heerden. Foto: kykNET
"Beer het een aand gesê hy het 'n liedjie vir 'n toneel nodig. Hy het iets geskryf en ek het iets geskryf en toe kies hy myne. Beer se draaiboek het basies die lirieke geïnspireer. En toe sing ek dit a cappella. Dit is geskryf uit die oogpunt van 'n tiener en ek hoop en glo hulle kan hulle daarmee vereenselwig."
Die fliek bestaan uit drie dele: waar hulle gereed maak vir die matriekafskeid, die aand direk ná die afskeid en die oggend ná die afskeid.
Van Heerden se karakter is verlief op Pretorius se karakter, en Smith en Nieuwoudt vertolk 'n broer en suster.
"Ons is al vier goeie vriende. Beer het dit nog nie geweet toe hy ons vir die fliek gekies het nie. Ons was saam in die klas. Conradie en Hendrik was selfs voor universiteit vriende. So ons het reeds 'n konneksie. En ek dink daarom kon ons die nabye verbintenis tussen die karakters makliker uitbeeld. Ons ken mekaar en ken mekaar se styl."